Document ID: 31999R1340

KOMISSION ASETUS (EY) N:o 1340/1999,
annettu 24 päivänä kesäkuuta 1999,
interventioelinten suorittamasta paddy- eli raakariisin haltuunotosta ja sovellettavien korjausmäärien sekä hinnankorotusten ja -alennusten vahvistamisesta annetusta asetuksesta (EY) N:o 708/98 poikkeamisesta interventioon toimittamisen määräajan osalta markkinointivuonna 1998/1999
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon riisin yhteisestä markkinajärjestelystä 22 päivänä joulukuuta 1995 annetun neuvoston asetuksen (EY) N:o 3072/95(1), sellaisena kuin se on viimeksi muutettuna asetuksella (EY) N:o 2072/98(2), ja erityisesti sen 8 artiklan b alakohdan,
sekä katsoo, että
(1) edellytykset interventioelinten suorittamalle paddy- eli raakariisin haltuunotolle vahvistetaan komission asetuksessa (EY) N:o 708/98(3), sellaisena kuin se on muutettuna asetuksella (EY) N:o 691/1999(4); kyseisen asetuksen 6 artiklan 1 kohdassa säädetään, että toimituksen on tapahduttava viimeistään tarjouksen vastaanottokuukautta seuraavan toisen kuukauden lopussa, mutta kuitenkin viimeistään kuluvan markkinointivuoden 31 päivänä elokuuta,
(2) interventioelimillä on markkinointivuonna 1998/1999 ollut vaikeuksia tavaran hyvän varastointi-, valvonta- ja vastaanottojärjestelmän aikaansaamisessa; näistä vaikeuksista on seurannut viivästyksiä tehtyjen tarjousten hyväksymismenettelyissä ja toimitusten haltuunottomenettelyissä; näiden vaikeuksien vuoksi on perusteltua säätää edellä mainituissa säännöksissä vahvistettua interventioelimelle toimittamisen määräpäivää koskevasta poikkeuksesta markkinointivuonna 1998/1999, ja
(3) tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (EY) N:o 708/98 6 artiklan 1 kohdassa säädetään, paddy- eli raakariisin toimitukset on markkinointivuonna 1998/1999 saatettava interventioelimen haltuun viimeistään 30 päivänä syyskuuta 1999.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä kesäkuuta 1999.

Labels: 0
3
17
15